CHO ร่วง 4% หลังประกาศเพิ่มทุน 539.88 ล้านหุ้น หวังนำเงินพัฒนาโครงการ E-Ticket กับขสมก.
CHO ร่วง 4% หลังประกาศเพิ่มทุน 539.88 ล้านหุ้น หวังนำเงินพัฒนาโครงการ E-Ticket กับขสมก. ล่าสุด ณ เวลา 12.50 น. ราคาอยู่ที่ 1.64 บาท ลบ 0.08 บาท หรือ 4.65% สูงสุดที่ 1.67 บาท ต่ำสุดที่ 1.63 บาท มูลค่าซื้อขายที่ 8.95 ล้านบาท
14 พ.ย. 2560

ผู้สื่อข่าวรายงานว่า ราคาหุ้นบริษัท ช ทวี จำกัด (มหาชน) หรือ CHO ณ เวลา 12.50 น. ราคาอยู่ที่ 1.64 บาท ลบ 0.08 บาท หรือ 4.65% สูงสุดที่ 1.67 บาท ต่ำสุดที่ 1.63 บาท มูลค่าซื้อขายที่ 8.95 ล้านบาท ขณะที่ดัชนีตลาดหุ้นไทยโดยรวมบวก 0.91%

โดยราคาหุ้น CHO ปรับตัวลงหลังจากที่แจ้งข้อมูลผ่านตลาดหลักทรัพย์แห่งประเทศไทยว่า ที่ประชุมคณะกรรมการบริษัทมีมติอนุมัติการเพิ่มทุนจดทะเบียนของบริษัท จำนวน 134,970,632.75 บาท จากทุนจดทะเบียนเดิม 295,735,443.25 บาทเป็น 430,706,076.00 บาทโดยออกหุ้นสามัญเพิ่มทุนจำนวน 539,882,531 หุ้น มูลค่าที่ตราไว้หุ้นละ 0.25 บาท
โดยมีมติอนุมัติให้บริษัทเสนอขายหุ้นสามัญเพิ่มทุนของบริษัท จำนวนไม่เกิน 185 ล้านหุ้น มูลค่าที่ตราไว้ 0.25 บาทต่อหุ้น เพื่อเสนอขายให้แก่บุคคลในวงจำกัด (Private Placement) ได้แก่ Macquarie Bank Limited ซึ่งเป็นบริษัทที่จัดตั้งในประเทศออสเตรเลีย
อีกทั้งยังอนุมัติการจัดสรรหุ้นเพิ่มทุนแบบมอบอำนาจทั่วไป (General Mandate) โดยการจัดสรรหุ้นสามัญเพิ่มทุนของบริษัทจำนวนไม่เกิน 354,882,531 หุ้น ซึ่งไม่เกินร้อยละ 30 ของทุนชำระแล้วของบริษัท ณ วันที่คณะกรรมการบริษัทมีมติให้มีการเพิ่มทุนแบบมอบอำนาจทั่วไป เพื่อเสนอขายหลักทรัพย์ให้กับผู้ถือหุ้นเดิม (Right Offering) และเพื่อเสนอขายหลักทรัพย์ให้แก่บุคคลในวงจำกัด (Private Placement)
โดยจะเสนอให้ที่ประชุมวิสามัญผู้ถือหุ้นครั้งที่ 1/2561 ในวันที่ 9 ม.ค. 61 โดยมีวันกำหนดรายชื่อผู้ถือหุ้นที่มีสิทธิเข้าร่วมประชุมวิสามัญผู้ถือหุ้นครั้งที่ 1/2561 (Record date) ในวันที่ 6 ธ.ค. 60
ทั้งนี้ ราคาเสนอขายให้แก่ Macquarie Bank Limited ด้วยราคาไม่ต่ำกว่าร้อยละ 90 ของราคาถัวเฉลี่ยถ่วงน้ำหนักของหุ้นของบริษัทในตลาดหลักทรัพย์แห่งประเทศไทย ย้อนหลัง 7 วันทำการติดต่อกันก่อนวันกำหนดราคาเสนอขายต่อ Macquarie Bank Limited ในแต่ละคราว หรือหากมีการเปลี่ยนแปลงวิธีการคำนวณราคาถัวเฉลี่ยของหุ้นของบริษัทย้อนหลังดังกล่าว ราคาเสนอขายหุ้นไม่ว่าในกรณีใดๆ จะไม่ต่ำกว่าราคาตลาด
นอกจากนี้วันกำหนดราคาเสนอขายหุ้นต้องย้อนหลังไม่เกินกว่า 3 วันทำการก่อนวันแรกที่เสนอขายต่อนักลงทุน ซึ่งราคาดังกล่าวบริษัทมีความเห็นว่าเป็นราคาที่มีความเหมาะสมแล้ว เนื่องจากการระดมทุนในครั้งนี้บริษัทมีความจำเป็นจะต้องใช้แหล่งเงินทุนสำหรับการหมุนเวียนภายในกิจการ รวมถึงการใช้เงินทุนสำหรับลงทุนในโครงการต่างทั้งที่อยู่ระหว่างการดำเนินงานและคาดว่าจะเข้าประมูลเพิ่มเติมในอนาคต
โดยการเสนอราคาหุ้นสามัญเพิ่มทุนของบริษัทให้แก่ Macquarie Bank Limited ถือเป็นการเสนอขายหุ้นสามัญเพิ่มทุนในราคาเสนอขายที่มีส่วนลดไม่เกินกว่าร้อยละ 10 ของราคาตลาด
ขณะเดียวกันบริษัทจะนำเงินที่ได้รับจากการเพิ่มทุนมาใช้สำหรับหมุนเวียนภายในกิจการเพื่อเพิ่มสภาพคล่อง และเป็นเงินทุนการดำเนินโครงการ E-Ticket กับองค์การขนส่งมวลชนกรุงเทพ (ขสมก.) ซึ่งตามสัญญาจ้างบริษัทจะต้องทำการส่งมอบและติดตั้งอุปกรณ์ทั้งหมดสำหรับรถโดยสารประจำทางจำนวน 2,600 คัน ภายในเดือน มิ.ย. 61
นอกจากนี้เป็นเงินทุนสำหรับโครงการศูนย์ซ่อมรถสิบล้อ 24 ขั่วโมง ซึ่งบริษัทวางแผนจะเปิดศูนย์ซ่อมให้ครบ 8 ศูนย์ ภายในปี 64 (ปี 60 เปิดทำการแล้ว 1 ศูนย์) และเงินลงทุนสำหรับโครงการขอนแก่น Smart City ระยะที่ 1 กับบริษัท ขอนแก่นทรานซิท ซิสเต็ม จำกัด ซึ่งบริษัทจะเข้าประมูลในส่วนของงานจ้างเหมา ออกแบบ และก่อสร้าง งานโยธาและโครงสร้าง พร้อมทั้งการผลิตและติดตั้งระบบขนส่งผู้โดยสารรางเบา (Light Rail Transit) ประเภท TRAM และการพัฒนาเมือง (Transit Oriented Development)
ทั้งนี้งบประมาณทั้งหมดที่คาดว่าจะใช้เบื้องต้นสำหรับโครงการต่างๆ ตามข้างต้น คิดเป็นประมาณ 820 ล้านบาท จากงบประมาณทั้งหมดที่คาดว่าจะต้องใช้เพื่อโครงการสามารถสร้างรายได้ให้แก่บริษัท จำนวนประมาณ 1,570 ล้านบาทภายในปี 64